Proposta għal DEĊIŻJONI TAL-KUNSILL li tawtorizza lill-Ungerija biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (it-test Ungeriż biss huwa awtentiku) /* COM/2012/0356 final - 2012/0173 (NLE) */





MEMORANDUM TA' SPJEGAZZJONI 1. KUNTEST TAL-PROPOSTA Skont l-Artikolu 395 tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[1] (minn hawn ’il quddiem: 'id-Direttiva tal-VAT'), il-Kunsill, filwaqt li jaġixxi unanimament fuq proposta mill-Kummissjoni, jista' jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva, sabiex jissimplifika l-proċedura tal-ġbir tat-taxxa fuq il-valur miżjud (VAT) jew iwaqqaf milli jseħħu ċerti forom ta' evażjoni jew evitar tat-taxxa. Bl-ittra rreġistrata mal-Kummissjoni fit-3 ta' Frar 2012, l-Ungerija talbet li, għal perjodu ta' sentejn, tkun awtorizzata tintroduċi miżura ta' deroga mill-Artikolu 193 tad-Direttiva tal-VAT sabiex tinnomina r-riċevitur taxabbli ta' provvisti ta' qamħ u taħlita ta' ċereali (meslin), segala, xgħir, ħafur, qamħirrum, ibridu tal-qamħ u x-xgħir (triticale), fażola tas-soja, żerriegħa tan-nevew jew tal-kolza u żerriegħa tal-ġirasol bħala l-persuna responsabbli biex tħallas il-VAT lill-awtoritajiet tat-taxxa flok il-fornitur (l-hekk imsejjaħ 'reverse-charge'). B’konformità mal-Artikolu 395(2) tad-Direttiva tal-VAT, il-Kummissjoni, permezz ta’ ittra datata s-26 ta’ April 2012, infurmat lill-Istati Membri l-oħra bit-talba tal-Ungerija. Permezz ta’ ittra datata t-2 ta’ Mejju 2012, il-Kummissjoni nnotifikat lill-Ungerija li hi kellha l-informazzjoni kollha li kienet tikkunsidra meħtieġa sabiex tqis it-talba. L-Ungerija spjegat li kienet ikkonfrontata b'bosta tipi ta' evażjoni tat-taxxa li, fil-qosor, tinvolvi l-fatturar ta' provvisti u wara l-fornitur jisparixxi mingħajr ma jħallas it-taxxa lill-awtoritajiet tat-taxxa iżda jħalli lill-konsumatur taxxabbli bħala riċevitur ta' fattura valida li fuqha jista' jitlob tnaqqis tat-taxxa. Ġew skoperti skemi ta' evażjoni fuq livell nazzjonali kif ukoll dawk relatati mal-kummerċ Intra-Komunitarju. Abbażi tal-informazzjoni provduta mill-Ungerija, madwar 20% tal-VAT kollha mnaqqsa jew mitluba lura fir-rigward tal-prodotti agrikoli msemmija hawn fuq tkun ta' natura frodulenta u, meta kkalkulata skont il-prezzijiet tal-2010, tirriżulta f'telf ta' VAT stmat għal HUF 13,5 biljun għat-Teżor. B'reazzjoni ta' dan, l-Ungerija tixtieq tapplika proċedura ta' reverse charge, biex b'hekk telimina l-frodi possibbli, safejn għandu x'jaqsam in-nuqqas li tkun imposta l-VAT, il-kummerċjant 'nieqes' potenzjali ma jkunx jista' jżomm il-VAT li jkun irċieva l-klijent tiegħu. Ir-riċevitur taxxabbli, safejn huwa l-persuna taxxabbli bi dritt sħiħ għat-tnaqqis, jiddikjara u jnaqqas l-VAT fl-istess dikjarazzjoni tal-VAT. Dan ikollu l-effett li instantanjament jipprevjeni telf sinifikanti ulterjuri tad-dħul. Fl-istess waqt, l-Ungerija għandha tistabbilixxi miżuri xierqa ta' kontroll u obbligi ta' rappurtar għall-persuni taxxabbli li huma involuti fil-fornituri ta' prodotti agrikoli li għalihom tapplika d-deroga sabiex ikun żgurat il-funzjonament sew tal-miżura u biex ikun prevenut l-ispostament tal-evażjoni għal stadji (pereżempju meta jkunu proċessati l-prodotti primi), prodotti agrikoli jew setturi oħra. Il-Kummissjoni għandha tkun infurmata b'dawn il-miżuri. Matul il-perjodu ta' applikazzjoni ta' sentejn, l-Ungerija tkun tista' tintroduċi miżuri ta' kontroll konvenzjonali u iktar definittivi li huma kompatibbli mad-Direttiva tal-VAT, imfassla biex jiġġieldu din it-tip ta' evażjoni tal-VAT wara li tiskadi l-awtorizzazzjoni. Fil-fatt l-Ungerija impenjat ruħha li ma tfittix it-tiġdid tal-miżura. Il-prodotti fil-mira ta' din il-miżura derogatorja għandhom ikunu determinati bl-iktar mod preċiż possibbli biex tkun evitata inċertezza legali u, għalhekk, in-nomenklatura magħquda stipulata fir-Regolament tal-Kunsill (KEE) Nru 2658/87 għadha tintuża. Il-miżura se tapplika biss għal prodotti mhux ipproċessati, li normalment ma jintużawx għall-konsum finali fl-istat mhux maħdum tagħhom. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Ma kienx hemm ħtieġa ta’ konsultazzjoni jew tal-użu tal-kompetenza ta’ esperti esterni. Il-proposta tad-Deċiżjoni għandha l-għan li tiġġieled l-evażjoni tal-VAT fis-suq agrikolu fl-Ungerija u għalhek għandha impatt potenzjali pożittiv. Minħabba l-kamp ta' applikazzjoni strett tad-deroga u l-applikazzjoni limitata fiż-żmien, l-impatt, fi kwalunkwe każ, se jkun limitat . 3. L-ELEMENTI LEGALI TAL-PROPOSTA Id-Deċiżjoni tawtorizza lill-Ungerija tapplika miżura derogatorja mid-Direttiva tal-VAT fir-rigwrad taċ-ċaqliq tar-responsabbilta tal-VAT mill-fornitur għall-konsumatur taxxabbli għal ċerti provvisti ta' prodotti agrikoli. Din id-Deċiżjoni hi bbażata fuq l-Artikolu 395 tad-Direttiva tal-VAT. Il-proposta taqa' taħt il-kompetenza esklużiva tal-UE. Għalhekk, il-prinċipju tas-sussidjarjetà ma japplikax. Din id-Deċiżjoni tikkonċerna awtorizzazzjoni mogħtija lil Stat Membru wara talba tiegħu stess u ma tikkostitwixxi l-ebda obbligu. Minħabba l-limitu strett fiż-żmien u fil-kamp ta' applikazzjoni, il-miżura speċjali tidher li hi proporzjonata mal-għan mixtieq. Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b'mod unanimu fuq proposta mill-Kummissjoni. L-uniku strument xieraq huwa Deċiżjoni tal-Kunsill peress li tista' tiġi indirizzata lil Stat Membru individwali. 4. IMPLIKAZZJONI BAĠITARJA Il-proposta ma għandhiex implikazzjonijiet għall-baġit tal-Unjoni. 5. TAGĦRIF IEĦOR Il-proposta tinkludi klawżola sunset. 2012/0173 (NLE) Proposta għal DEĊIŻJONI TAL-KUNSILL li tawtorizza lill-Ungerija biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud (it-test Ungeriż biss huwa awtentiku) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud[2], u b’mod partikolari l-Artikolu 395(1) tagħha, Wara li kkunsidra l-proposta mill-Kummissjoni Ewropea, Billi: (1) Bl-ittra rreġistrata mal-Kummissjoni fit-3 ta' Frar 2012, l-Ungerija talbet l-awtorizzazzjoni biex, għal perjodu ta' sentejn, tidderoga mid-dispożizzjonijiet tal-Artikolu 193 tad-Direttiva 2006/112/KE li tirregola l-persuna responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa. F'dik l-ittra, l-Ungerija semmiet li mhux se tfittex it-tiġdid tal-awtorizzazzjoni. (2) B’konformità mat-tieni paragrafu tal-Artikolu 395(2) tad-Direttiva 2006/12/KE, il-Kummissjoni infurmat lill-Istati Membri l-oħra permezz ta’ ittra datata s-26 ta’ April 2012 bit-talba tar-Ungerija. Permezz ta’ ittra datata t-2 ta’ Mejju 2012, il-Kummissjoni nnotifikat lill-Ungerija li hi kellha l-informazzjoni kollha li kienet tikkunsidra meħtieġa sabiex tqis it-talba. (3) Il-persuna responsabbli mill-ħlas tal-VAT hi, b'regola ġenerali, il-persuna taxabbli li tipprovdi l-prodotti, skont l-Artikolu 193 tad-Direttiva 2006/112/KE. L-għan tad-deroga mitluba mill-Ungerija hu li, għal perjodu limitat, jitfa' r-responsabbiltà fuq dik il-persuna taxxabbli li tkun saritilha l-provvista ta' ċerti prodotti agrikoli mhux proċessati fis-setturi taċ-ċereali u żerriegħa għaż-żejt. (4) F'dawk is-setturi, l-Ungerija nnotatat li għadd ta' Kummerċjanti huma involuti f'forom differenti ta' evażjoni tat-taxxa, kemm internament kif ukoll fil-kummerċ Intra-Komunitarju, billi ma jgħaddux il-VAT, li huma jkun ġabru fuq il-provvisti tagħhom, lill-awtoritajiet tat-taxxa. Il-klijenti tagħhom, sa fejn huma persuni taxxabbli bi dritt sħiħ għal tnaqqis, jibqgħu intitolati jnaqqsu l-VAT. (5) In-nomina ta' persuna taxxabbli li lilha jsir il-forniment bħala dik responsabbli għall-VAT minflok il-fornitur tkun miżura temporanja ta' emerġenza li twassal biex titneħħa l-opportunità li wieħed jinvolvi ruħu f'dik il-forma ta' evażjoni. L-applikazzjoni ta’ dik il-miżura għal sentejn għandha tagħti żmien biżżejjed lill-Ungerija biex tintroduċi fis-settur agrikolu miżuri definittivi li jkunu kompatibbli mad-Direttiva 2006/112/KE u li jipprevenu u jiġġieldu din il-forma ta’ evażjoni. (6) Biex ikun prevenut it-trasferiment tal-evażjoni tat-taxxa għall-istadju ta' proċessar tal-prodotti, għall-prodotti jew setturi oħra, l-Ungerija għandha tintroduċi miżuri xierqa ta' kontroll u obbligi ta' rappurtar u tinnotifika lill-Kummissjoni dwarhom. (7) Sabiex ikun żgurat li l-miżura ta' deroga tapplika biss għal ċertu prodotti agrikoli speċifiċi u biex tkun garantita ċ-ċertezza legali tagħha, il-prodotti koperti minn din il-miżura għandhom ikunu determinati bl-użu tan-nomenklatura magħquda stipulata fir-Regolament tal-Kunsill Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni[3]. (8) Il-miżura hija proporzjonata mal-objettivi mfittxa minħabba li hija limitata fiż-żmien u mhux maħsuba biex tapplika b'mod ġenerali iżda biss għal għadd ta' prodotti speċifikati bir-reqqa li normalment mhumiex destinati għal konsum finali fi stat mhux mibdul, u li b'relazzjoni magħhom l-evażjoni tat-taxxa ikkawżat telf sostanzjali ta' dħul mill-VAT. (9) Il-miżura speċjali ma taffettwax l-ammont globali ta’ dħul mill-VAT fl-Ungerija miġbur fl-istadju tal-konsum finali u ma jkollha l-ebda effett negattiv fuq ir-riżorsi proprji tal-Unjoni li jkunu ġejjin mill-VAT, ADOTTA DIN ID-DEĊIŻJONI: Artikolu 1 B'deroga mill-Artikolu 193 tad-Direttiva 2006/112/KE, l-Ungerija hija b'dan awtorizzata li tinnomina, bħala l-persuna responsabbli biex tħallas il-VAT, lill-persuna taxxabbli li lilha jsiru fornimenti tal-prodotti li ġejjin, kif stipulat fin-nomenklatura magħquda stabbilita bir-Regolament (KEE) Nru 2658/87, bħala l-persuni responsabbli għall-ħlas tal-VAT. Kodiċi tan-NM || Prodott 1001 || Qamħ u taħlita ta' ċereali (meslin) 1002 || Segala 1003 || Xgħir 1004 || Ħafur 1005 || Qamħirrum 1008 60 00 || Ibridu tal-qamħ u x-xgħir (triticale) 1201 || Soja, imkissra jew le 1205 || Żerriegħa tan-nevew jew tal-kolza, imkissra jew le 1206 00 || Żerriegħa tal-ġirasol, imkissra jew le Artikolu 2 L-awtorizzazzjoni prevista fl-Artikolu 1 hija soġġetta għall-kondizzjoni li l-Ungerija ddaħħal miżuri ta’ kontroll xieraq u effikaċji u obbligi ta' rappurtar fir-rigward ta' persuni taxxabbli li jfornu l-prodotti li għalihom tapplika din id-Deċiżjoni. L-Ungerija għandha tgħarraf lill-Kummissjoni bl-introduzzjoni tal-miżuri u l-obbligi msemmija fl-ewwel paragrafu. Artikolu 3 Din id-Deċiżjoni għandha tapplika għal sentejn mid-data tan-notifika tagħha. Artikolu 4 Din id-Deċiżjoni hija indirizzata lill-Ungerija. Magħmul fi Brussell, Għall-Kunsill Il-President [1] ĠU L 347, 11.12.2006, p. 1 [2] ĠU L 347, 11.12.2006, p. 1. [3] ĠU L 256, 7.9.1987, p. 1.